b'\n_START_ARTICLE_\nFestival Ljubljana\n_START_SECTION_\nZgodovina\n_START_PARAGRAPH_\nZa\xc4\x8detki Ljubljanskega poletnega festivala segajo v leto 1952, ko je Turisti\xc4\x8dno dru\xc5\xa1tvo Ljubljana priredilo prvi Turisti\xc4\x8dni teden, v letu 1953 pa je bil organiziran prvi Ljubljanski festival. Na njem se je zvrstilo mnogo kulturnih, gospodarskih, folklornih, turisti\xc4\x8dnih in \xc5\xa1portnih prireditev._NEWLINE_Po letu 1953 je bila Ljubljana vsako leto prizori\xc5\xa1\xc4\x8de tako imenovanega Poletnega festivala, na katerem so se predstavili doma\xc4\x8dih in tujih ustvarjalci in poustvarjalci glasbe, igre, plesa, kot tudi likovne in druge prireditve in razstave. Pomembni gostje Festivala Ljubljana so bili med drugimi: Dubravka Tom\xc5\xa1i\xc4\x8d, Marjana Lipov\xc5\xa1ek, Katja Ricciarelli, Grace Bumbry, lord Jehudij Menjuhin, Mstislav Rostropovi\xc4\x8d, Jos\xc3\xa9 Carreras, Slid Hampton, Zubin Mehta, Vadim Repin, Valerij Gergijev, sir Andrew Davis, Danjulo I\xc5\xa1izaka, Midori, Jurij Ba\xc5\xa1met, Ennio Morricone, Manhattan Transfer, Toma\xc5\xbe Pandur ter \xc5\xa1tevilni drugi. Gostovali so tudi svetovno znani simfoni\xc4\x8dni orkestri, med njimi tudi Newyor\xc5\xa1ko in Izraelsko filharmonijo, Kraljevi filharmoni\xc4\x8dni orkester iz Londona, Orkester Marijinskega gledali\xc5\xa1\xc4\x8da iz St. Peterburga ter nekatere operne hi\xc5\xa1e, med katerimi najbolj izstopata slavni Akademski Bol\xc5\xa1oj teater iz Moskve in milanska Scala._NEWLINE_Festival se je z leti razvijal, spreminjal, rasel in pomembno vplival na kulturno \xc5\xbeivljenje v Ljubljani in Sloveniji. V zadnjih letih je na poletnem festivalu predstavljenih med 70 in 80 dogodkov razli\xc4\x8dnih zvrsti, ki si jih ogleda pribli\xc5\xbeno 80.000 doma\xc4\x8dih in tujih obiskovalcev.\n_START_SECTION_\nIzobra\xc5\xbeevanje\n_START_PARAGRAPH_\nFestival Ljubljana skrbi tudi za izobra\xc5\xbeevanje umetnikov. Zato je ustanovil Akademijo Branimir Slokar in Mednarodni mladinski orkester Akademije Branimir Slokar.\n_START_SECTION_\nPrireditve\n_START_PARAGRAPH_\nNekatere prireditve, ki jih organizira Festival Ljubljana so tradicionalne. Med njimi so:\n_START_SECTION_\nSlovenski glasbeni dnevi\n_START_PARAGRAPH_\nPrireditev, ki poteka pozno pomladi, so Slovenski glasbeni dnevi, \xc5\xa1tiridnevni festival sodobne glasbe, ki se ozira tako v slovensko glasbeno poustvarjalnost, kakor tudi skrbi za izvajanje novih skladb. Slovenski glasbeni dnevi se delijo na koncertni in simpozijski del, v okviru slednjega se vsako leto ob novi temi zberejo priznani muzikologi iz vse Evrope. Slovenske glasbene dni popestrijo spremljevalne prireditve, kot so okrogle mize, razstave, predstavitve knjig in podobno. V letu 2009 je bila prvi\xc4\x8d organizirana tudi glasbena delavnica za otroke, namenjena otrokom glasbenih \xc5\xa1ol ter pedagogom s Pedago\xc5\xa1ke univerze v Ljubljani.\n_START_SECTION_\nMladi virtuozi\n_START_PARAGRAPH_\nFestival Ljubljana svojo redno dejavnost namenja tudi odkrivanju mladih slovenskih glasbenih talentov, zato \xc5\xbee vrsto let pripravlja glasbeni cikel Mladi virtuozi, s katerim \xc5\xbeeli \xc5\xa1ir\xc5\xa1i javnosti predstaviti najve\xc4\x8dje slovenske glasbene talente, ve\xc4\x8dinoma zmagovalce Dr\xc5\xbeavnega tekmovanja mladih glasbenikov. Ciklus Mladi virtuozi je od leta 2009 postal mednaroden, mo\xc5\xbenost koncertiranja so dobili mladi, nadarjeni interpreti, nagrajenci mednarodnih tekmovanj.\n_START_SECTION_\nFestivalov december\n_START_PARAGRAPH_\nPrazni\xc4\x8dno bo\xc5\xbei\xc4\x8dno-novoletno ozra\xc4\x8dje pri\xc4\x8darajo prireditve v okviru Festivalovega decembra. Ob koncertih mladih u\xc4\x8dencev glasbenih \xc5\xa1ol, ustvarjalnih delavnicah, razstavah in jaslicah se na Ljubljanskem gradu vrstijo \xc5\xa1e \xc5\xa1tevilne druge prireditve.\n_START_SECTION_\nMednarodna likovna kolonija\n_START_PARAGRAPH_\n\xc5\xbde ve\xc4\x8d let program poletnega festivala bogati tudi Mednarodna likovna kolonija, na kateri se vsako leto zberejo doma\xc4\x8di in tuji likovni umetniki. Slikarji zajemajo iz arhitekturnega izro\xc4\x8dila Jo\xc5\xbeeta Ple\xc4\x8dnika in iz umetni\xc5\xa1kih dogodkov najrazli\xc4\x8dnej\xc5\xa1ih zvrsti, ki jih v tistih dneh ponuja festival.\n_START_SECTION_\nPrireditve na Ljubljanskem gradu\n_START_PARAGRAPH_\nFestival Ljubljana od leta 2000 - 2010 skrbel za programsko ponudbo tudi na Ljubljanskem gradu. V letu 2011 pa je Ljubljanski grad postal samostojni zavod, ki skrbi za pester kulturno- umetni\xc5\xa1ki in turisti\xc4\x8dni program. Prireja razli\xc4\x8dne tradicionalne prireditve med katere sodijo aprilsko jurjevanje, grajska trgatev in martinovanje, bo\xc5\xbei\xc4\x8dno-novoletne prireditve z jaslicami in silvestrski ognjemet. V prostorih Ljubljanskega gradu (Kazemate, Palacij, Grajska kapela, Hribarjeva dvorana, Peterokotni stolp, Grajsko dvori\xc5\xa1\xc4\x8de, Galerija\xc2\xa0\xc2\xbbS\xc2\xab) pripravljajo, v sodelovanju z razli\xc4\x8dnimi slovenskimi in tujimi ustanovami, razstave s podro\xc4\x8dja likovne umetnosti, kulturno-zgodovinske dedi\xc5\xa1\xc4\x8dine, arhitekture ter o\xc5\xbeivljanja ljudskega in narodnega izro\xc4\x8dila._NEWLINE_Film pod zvezdami \xe2\x80\x93 letni kino na Ljubljanskem gradu je ena najbolj obiskanih poletnih prireditev. Prikazujejo se izbrani filmi minulega leta._NEWLINE_Virtualni grad obiskovalcem ponuja zanimiv prikaz zgodovine gradiu in Ljubljane, lahko pa se podajo tudi na voden ogled po Ljubljanskem gradu. Programi so prilagojeni za vse starostne skupine. Poleg vodenih ogledov lahko najmlaj\xc5\xa1i obiskovalci spoznajo preteklost tudi na ustvarjalnih delavnicah, ki jih organizirajo ob sobotah in nedeljah ter med zimskimi po\xc4\x8ditnicami. Za ljubitelje kulture in zgodovine pripravljajo razli\xc4\x8dne cikle predavanj, s katerimi strokovne teme o na\xc5\xa1em mestnem simbolu predstavijo na poljuden na\xc4\x8din.'